השפעת צום הרמדאן על היריון

חודש הרמדאן הוא החודש התשיעי שבלוח השנה המוסלמי. לפי האמונה המוסלמית, הצום הוא חלק מהמצוות של חמשת היסודות שבאסלאם. בחודש זה על כל מוסלמי מגיל 12 לצום, כלומר להימנע מלאכול, לשתות ולעשן מעלות השחר ועד לשקיעת החמה.

הצום במהלך ההיריון יכול לגרום להשפעות בריאותיות שליליות על ההיריון או העובר. כמו לידה מוקדמת, הפלה ותינוקות שנולדים במשקל נמוך. עם זאת, נשים מוסלמיות רבות ברחבי העולם צמות ברמדאן כשהן בהיריון.

צום הרמדאן 
רקע

הרמדאן נחשב לחודש של התבוננות פנימית, לחודש שבו מתקרבים לאל, נוהגים בצניעות, באיפוק ועושים חסדים. ייחודו מתבטא בכך שהמוסלמי מתפלל רבות וקורא בקוראן. בנוסף, חודש זה מיוחד למוסלמים מאחר שבערב ה-27 שבחודש זה מקיימים את "ליילת אלקדר", את הלילה שבו קיבל הנביא מוחמד את הקוראן והנבואה. בתום הצום חוגגים את החג "עיד אל-פיטר" המסמל סיום הרמדאן.

נשים הרות ברמדאן

לפי הדת אישה הרה או מניקה אחרי לידה פטורה מלצום. בנוסף, הדת מאפשרת להפסיק לצום אם הנשים חוששות שהצום יכול לפגוע בבריאותן או בעובר, ומאוחר יותר ניתן להשלים את ימי הצום שהחסירו או לתרום צדקה.

ההחלטה לצום ברמדאן היא החלטה אישית של האישה ההרה. וזה תלוי בכמה גורמים: בגיל ההיריון, כיצד האישה ההרה מרגישה, האם יש בעיות רפואיות במהלך ההיריון ובאיזה תקופה חל הרמדאן.

כשמפחיתים את צריכת המזון וצמים עלולים להשפיע על ההיריון, בעיקר כשהרמדאן חל בחודשי הקיץ החמים שבהם הימים ארוכים יותר. במקרים אלו האישה צריכה להתייעץ עם הרופא המטפל לגבי ההחלטה לצום, כדי שיוכל לתת עצות ולעקוב אחר מצבה הבריאותי.

רוב הנשים מעדיפות לצום עם משפחותיהן ולא לעשות זאת מאוחר יותר. רוב הנשים מאמינות שהצום הוא חובה גם במשך ההיריון, 63% מתוכן מאמינות שהצום אינו מזיק להיריון ורק חלק קטן מהן מפסיקות לצום מאחר שהן אינן מרגישות טוב. נשים אחרות בוחרות שלא לצום מסיבות שונות. חלקן חוששות מבעיות רפואיות שיתרחשו כשהן צמות כמו רעב, הקאות ועייפות, אחרות אינן צמות מסיבות אישיות, או שהן מאמינות שהצום אינו חובה.

השפעת הצום על ההריון

השפעת הצום על האישה 
בתקופת הרמדאן יותר נשים פונות לבית חולים בגלל חום, בעיות נשימה, בצקות, תאונות דרכים ואלימות. בנוסף, נשים מדווחות יותר על כאבי ראש, חולשה, עייפות, כאבי בטן, יתר לחץ דם והתייבשות. וחלק מהנשים עם מחלות רקע משנות את הטיפול הרפואי במהלך הרמדאן, ורובן בלי התייעצות רפואית.

השפעת הצום על נשים הרות 
 לידה מוקדמת - לידה מוקדמת - לידה מוקדמת היא אחד מהסיבוכים שיכולים להתרחש בהיריון, לידה כזו מוגדרת כלידה לפני השבוע ה-37, והיא כוללת את הסיכון שהתינוקות שייוולדו יהיו פגים. גם הרופאים חוששים שהצום וההתייבשות יגרמו לצירי לידה מוקדמים וכך יגבירו את הסיכון ללידה מוקדמת.
 סימנים שנשים בהיריון דיווחו במהלך הצום - רעב או תחושת צמא, בחילות והקאות, סחרחורת, עייפות, חום וכאב ראש. 
 הפלות - אחרי חודש הרמדאן יש יותר מקרים של הפלות. הפחתת צריכת נוזלים וההתייבשות יכולים לגרום למיעוט מי שפיר, בעיקר בחודשי הקיץ החמים, וכך להגביר את הסיכון להפלה. נוזל מי השפיר עובר בתוך הרחם ועוזר להתפתחות תקינה של העובר ומספק לו הגנה. 
 חוסר עלייה במשקל - מחקרים רבים מציגים שנשים הרות אינן עולות במשקל במהלך הרמדאן (Sultan, Taha & Hassanein, 2015). 
 שינויים באורח החיים - שינויים המתרחשים במחזורי השינה, דפוסי אכילה ותדירות הארוחות במהלך היום יכולים להשפיע על בריאות האישה ההרה.

השפעת הצום על העובר 
 משקל הלידה - אצל נשים בריאות שהקפידו על תזונה נכונה במשך הרמדאן לא נצפה השפעה על משקל הלידה. אך מחקר אחר הראה שנשים שצמו ברמדאן כשהיו בשליש הראשון להריונם, חלקן ילדו תינוק שמשקלו נמוך.
 מוות סביב לידה - אחרי חודש הרמדאן יש יותר מקרים של מוות סביב הלידה. הפחתת צריכת נוזלים וההתייבשות יכולים לגרום למיעוט מי שפיר וכך להגביר את הסיכון למוות סביב הלידה.
 "מבחן אפגאר"- בקרב נשים שצמו לפני הלידה, לא נמצאה השפעה על "מבחן האפגאר" שנעשה לתינוקות.

השפעת הצום לטווח הארוך 
כשצמים בהיריון ולא אוכלים נכון במהלך היום יכולים להשפיע על בריאות הילדים לטווח הארוך. חשיפת העובר לצום קשורה למצב בריאותי לקוי לטווח הארוך, החשיפה הזו מגדילה את הסיכוי לפתח סימפטומים המעידים על בעיות בריאותיות, כמו מחלת לב כלילית, סוכרת מסוג 2 ואנמיה. בנוסף, ההשפעה של הצום של האם על העובר לטווח הארוך עדיין אינה ידועה במלואה.

השפעת הצום על ההנקה 
 מדדים של צמיחה (משקל, גובה והיקף ראש) של התינוקות - ישנם יתרונות רבים בהנקה. ההשפעה של הצום של האם המניקה ברמדאן על ההתפתחות של התינוקות עדיין אינה ידועה במלואה. נמצא שהצום, ככל הנראה, לא השפיע לרעה על מדדי הצמיחה של התינוקות היונקים לטווח הקצר, שכן נצפתה עלייה בפרמטרים בקרב תינוקות יונקים, גם אצל אימהות שצמו.
 הרכב החלב - לא נמצאו הבדלים משמעותיים בחומרים המזינים הנמצאים בחלב אם בקרב נשים לפני צום הרמדאן ובמהלכו.

לקריאה נוספת 
 http://www.clalit.co.il/he/your_health/kids/baby/pages/fasting_during_pregnancy.aspx
 http://www.health.gov.il/subjects/foodandnutrition/nutrition/brochures/muslim_holidays/pages/default.aspx

הערות שוליים

היריון
רמדאן
נשים באסלאם
צום